**Cymeriadau’r Testament Newydd**

**Actau’r Apostolion**

**Gwers 32 – Cornelius y canwriad**

**Gweddi**

Arglwydd Dduw, cyfaddefwn fod bywyd yn aml yn teimlo fel pe byddem yn rhedeg i bobman. Diolch am fodd i ymdawelu ac aros wrth dy Air. Mewn byd o hunanoldeb a thrais, diolch am gael cofio hanes y cyfarfod rhwng Pedr a Chornelius. Helpa ni i weld dinasyddion pob cenedl fel plant i ti, a’th fod yn ein galw i greu pontydd yn y byd a gweithio o blaid dinasyddiaeth lawn dwf. Amen.

**Darllen:** Actau 10

**Cyflwyniad**

Cofiwn mai cenedl-ddyn, ac nid Iddew, oedd Luc. Un o nodweddion ei efengyl a Llyfr yr Actau oedd ei fod yn awyddus i ddangos fod yr efengyl ar gyfer pawb, nid yn unig ar gyfer yr Iddewon. Mae’r hanes yn Actau 10 yn dangos gwirionedd pwysig i’r Eglwys Fore, sef bod Pedr wedi derbyn nad oedd angen i’r credadun fod yn Iddew cyn cael ei dderbyn yn aelod o deulu’r ffydd. Cornelius oedd y canwriad cyntaf i’w enwi fel un a gredodd yr efengyl, ac i hynny ddigwydd yn nhŷ Simon y barcer. Byddai hynny wedi bod yn gam anodd i Pedr gan fod person a weithiai mewn tanerdy yn berson aflan i’r Iddew. Nid oedd y Cristion i boeni am gysyniadau’r Iddew o aflendid. Gwers fawr iddo ef oedd gweld y lliain yn cario pob math o anifeiliaid ato mewn breuddwyd, ac yntau’n cael ei gymell i ladd a bwyta. Roedd Cornelius yn berson o blith y cenedl-ddynion, ac roedd Duw yn annog Pedr i’w dderbyn fel brawd. Pan gyfarfu Pedr â Cornelius, a’r canwriad yn plygu ar lawr o flaen yr apostol, dyma Pedr yn ei annog i sefyll gan ddweud: ‘Cod – dyn wyf innau fel tithau’ (adn. 25). Roedd llawer yn cael ei ddweud yn y weithred ryfeddol hon: y milwr Rhufeinig yn plygu o flaen yr Iddew o Gristion, a’r Iddew yn gweld cenedl-ddyn fel person cyfartal.

Nodir bod Cornelius wedi derbyn crefydd yr Iddew, ac yn adnodau 34–43 cawn grynodeb o dystiolaeth bersonol a diwinyddiaeth gynnar Pedr. Sut fyddai Luc wedi cael gafael ar dystiolaeth mor ganolog oni bai fod Pedr ei hun neu un o’i gyd-deithwyr wedi rhannu’r hanes. Mae’n rhyfedd meddwl cymaint yw ein dyled i bobl anamlwg am gofio a rhannu deialog mor ddadlennol. \*Dywedir bod teulu Cornelius wedi ymgasglu i groesawu Pedr. Tybed beth oedd eu hatgofion hwy ac a fu tystio i dderbyniad yr apostol a’r canwriad o’i gilydd gael dylanwad ar eraill?\*

**Myfyrdod**

Nid oes unrhyw awgrym o elyniaeth rhwng Cornelius a Pedr, ond roeddent yn cynrychioli dwy elfen oedd yn gwbl wrthwynebus i’w gilydd. Roedd Cornelius yn swyddog ym myddin Rhufain, a hwythau am gadw trefn a heddwch yn yr ymerodraeth a hawliai fod Palesteina yn rhan o’i thiroedd. Cynrychiolai Pedr yr elfen Iddewig, a byddai’n gyfarwydd â meddylfryd y gwrthryfelwyr fel Judas Iscariot, ac efallai Ioan ac Iago. Milwyr Rhufain oedd y gormeswyr bygythiol a groeshoeliodd Iesu; eto, gwelodd yn dda i dderbyn bod ganddo gyfrifoldeb i fynd i dŷ Cornelius a’i dderbyn fel un o deulu’r ffydd. Gwyddai fod Iesu wedi iacháu gwas y canwriad a bod pobl dda a chymeradwy yn eu plith. Dyma dystiolaeth o’r Ysbryd Glân yn pontio cymunedau ac yn croesi ffiniau rhwng y cenhedloedd. Helpa ni i agor drysau yn ein broydd a byw fel pobl gymodlon. Amen.

**Gweddi**

Trugarha wrthym, nefol Dad, am unrhyw arwydd o’n heiddo a allai eithrio pobl eraill o’th gymdeithas di. Maddau i ni am bob rhagfarn hiliol ac atgasedd tuag at eraill. Clyw ein gweddi dros ddinasyddion gwledydd byd, a ninnau am weld heddwch ar wyneb daear lawr. Amen.

*Trafod ac Ymateb*

* Trafodwch y cwestiwn ar ddiwedd y cyflwyniad \* \* gyda golwg ar atgofion teuluol neu dorfol o brofi gras a bendith Duw.
* Ym mha ffyrdd mae’r Ysbryd Glân i’w weld yn amlwg ar waith yn yr hanes hwn? A fyddai’r hanes wedi bod yn bosibl oni bai amdano?
* Faint o newid agwedd ar y ddwy ochr oedd wedi digwydd er mwyn galluogi i’r cyfarfod yma ddigwydd o gwbl?
* Roedd gorchymyn Iesu i’w ddilynwyr i wneud ‘disgyblion o’r holl genhedloedd’ (Mathew 28:19) yn aros heb ei gyflawni i raddau helaeth hyd yma (Actau 10). A ydym yn dal i oedi rhag cyflawni gorchymyn Iesu inni?